PRILOG

ZAHTJEV ZA ODOBRENJE IZMJENE KOJA NIJE MANJA U SPECIFIKACIJI ZA PROIZVOD ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„Antequera”

EU br.: PDO-ES-00327-AM03 – 19.3.2018.

ZOI ( X ) ZOZP ( )

1. Skupina koja podnosi zahtjev i legitimni interes

Regulatorni odbor za zaštićenu oznaku izvornosti „Antequera” Carretera de Córdoba, S/N 29200 Antequera – Málaga ESPAÑA Tel. +34 952841451 Adresa e-pošte: info@doantequera.org

Regulatorni odbor za zaštićenu oznaku izvornosti „Antequera” neprofitno je tijelo koje je priznalo nadležno tijelo države članice kao tijelo za upravljanje oznakom izvornosti; to tijelo zastupa gospodarske subjekte koji imaju ulogu u dobivanju zaštićenog proizvoda i poštuje demokratska načela i načela reprezentativnosti za gospodarske i sektorske interese koje obuhvaća uz pridavanje posebne pozornosti manjinskim interesima, pri čemu su različiti interesi jednako zastupljeni.

Osim toga, regulatorni odbor ima pravnu sposobnost na temelju koje može podnijeti ovaj zahtjev za izmjenu u skladu s nacionalnim zakonodavstvom, konkretno člankom 13. stavkom 2. točkom (a) Zakona 2/2011 od 25. ožujka o kvaliteti poljoprivredno-prehrambenog i ribolovnog sektora u Andaluziji.

2. Država članica ili treća zemlja

Španjolska

3. Rubrika specifikacije proizvoda na koju se primjenjuje izmjena

— ☐ Naziv proizvoda — ☒ Opis proizvoda — ☐ Zemljopisno područje — ☐ Dokaz o podrijetlu — ☐ Način proizvodnje — ☒ Povezanost — ☐ Označivanje — ☐ Ostalo [navedite]

4. Vrsta izmjene

— ☒ Izmjena specifikacije proizvoda registriranog ZOI-ja/ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012. — ☐ Izmjena specifikacije proizvoda registriranog ZOI-ja/ZOZP-a za koji nije objavljen jedinstveni dokument (ili istovrijedan dokument) koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

5. Izmjene

Izmijenjene su točka B.3. Fizičko-kemijska i organoleptička svojstva ulja iz specifikacije proizvoda i točka 3.2. jedinstvenog dokumenta. Ažurirana je specifikacija proizvoda na koju upućuje poveznica iz jedinstvenog dokumenta.

Fizičko-kemijski parametar K270 (apsorbancija 270 nm) izmijenjen je s 0,15 na 0,18.

Obrazloženje: Prije nekoliko godina utvrđeno je da se vrijednost K270 malo povećala zbog odluke subjekata koji proizvode maslinovo ulje ZOI „Antequera” da pomaknu berbu unaprijed kako bi dobili kvalitetnije ulje s više voćnih aroma. Kad je riječ o srednjim vrijednostima voćnosti, one su povišene te je njihov parametar K270 na gornjoj granici od 0,15 ili više, ali ne doseže gornju granicu određenu u relevantnom zakonodavstvu.

Općenito, parametar K270 odnosi se na stanje oksidacije ulja, no različite znanstvene studije pokazuju da postoji uska veza između vrijednosti K270 i prirodnog sastava maslinova ulja: ulja dobivena iz ranije berbe imaju znatno veće vrijednosti tog parametra, što se može objasniti prisutnošću veće količine spojeva fenola, čija apsorbancija iznosi 280 nm, što narušava točnost podataka. Paradoksalno, prisutnost tih spojeva fenola uvelike određuje stabilnost prije oksidacije i većinu osjetilnih obilježja karakterističnih za djevičansko maslinovo ulje.

JEDINSTVENI DOKUMENT

„Antequera”

EU br.: PDO-ES-00327-AM03 – 19.3.2018.

ZOI ( X ) ZOZP ( )

1. Naziv

„Antequera”

2. Država članica ili treća zemlja

Španjolska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.5. Ulja i masti (maslac, margarin, ulja itd.)

3.2. Opis proizvoda na koji se odnosi naziv iz točke 1.

Ekstra djevičansko maslinovo ulje dobiveno od ploda masline (Olea europea L.) upotrebom isključivo fizičkih ili mehaničkih postupaka na temperaturi koja ne utječe na prirodni kemijski sastav ulja pa se stoga čuvaju okus, aroma i karakteristike ploda od kojeg se proizvodi.

U pogledu organoleptičkih svojstava ta ulja imaju voćni okus po zelenim maslinama, drugom zrelom voću, bademima, bananama i zelenoj travi čiji intenzitet varira od srednjeg do jakog. Odlikuju se i slabom do srednjom razinom gorčine i pikantnosti koje savršeno nadopunjavaju ostale blago slatkaste okuse.

Ulja obuhvaćena zaštićenom oznakom izvornosti „Antequera” moraju biti ekstra djevičanska maslinova ulja i imati sljedeća svojstva:

Fizičko-kemijska svojstva:

Kiselost (%) Najviše 0,3 Peroksidni broj (meq kisika na kg ulja) Najviše 10 K270 (apsorbancija 270 nm) Najviše 0,18





Organoleptička svojstva

Srednja vrijednost voćnog okusa Najmanje 4 Srednja vrijednost nedostatka 0

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Ekstra djevičansko maslinovo ulje dobiveno od ploda masline (Olea europea L.) sorte Hojiblanca s mogućim dodacima manjinskih sorti kao što su Picual ili Marteño, Arbequina, Picudo, Lechín de Sevilla ili Zorzaleño, Picudo, Gordal de Archidona, Verdial de Vélez Málaga i Verdial de Huévar.

Sorta Hojiblanca glavna je i većinska sorta jer prekriva 90 % površine maslinika na tom području. Ostale se sorte smatraju sekundarnima i manje se uzgajaju na tom području. Sorte navedene u nastavku smatraju se sortama lokalnog podrijetla: Hojiblanca i Gordal de Archidona.

3.4. Posebni proizvodni postupci koji se moraju provesti na određenom zemljopisnom području

Masline koje se upotrebljavaju za dobivanje proizvoda odobrene su sorte iz registriranih maslinika unutar proizvodnog područja.

Ulje se mora odvojiti u registriranim mlinovima koji se nalaze unutar proizvodnog područja i ispunjavaju propisane zahtjeve.

Proizvodnja se dijeli na sljedeće faze: čišćenje, pranje i vaganje maslina; miješanje komine; odvajanje krutina i tekućina kontinuiranim centrifugiranjem; odvajanje tekućina kontinuiranim centrifugiranjem; taloženje i skladištenje.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Budući da ti materijali dulje čuvaju fizičko-kemijska i organoleptička svojstva ulja i da ne mijenjaju kvalitetu sadržaja jer ograničavaju utjecaj svjetlosti koja ubrzava oksidaciju ulja, ulje se pakira u spremnike od tamnog stakla, tamne plastike, metala obloženog materijalom za upotrebu u prehrambenoj industriji ili keramike za upotrebu u prehrambenoj industriji sukladno važećem zakonodavstvu.

3.6. Posebna pravila za označivanje proizvoda na koji se odnosi registrirani naziv

Trgovačke etikete svih registriranih poduzeća mora, zbog upotrebe logotipa oznake, odobriti regulatorni odbor. „Denominación de Origen Protegida Antequera” ili logotip oznake izvornosti te simbol Unije.

Sva ambalaža u kojoj se zaštićeno ulje prodaje potrošaču mora imati sigurnosni pečat, litografiju, etikete ili stražnje etikete koje moraju biti označene brojem, a mora ih izdati ili odobriti regulatorni odbor, zbog upotrebe logotipa oznake. Te se stražnje etikete moraju pričvrstiti isključivo u registriranoj punionici tako da se spriječi ponovna upotreba.

4. Sažeta definicija zemljopisnog područja

Područjem proizvodnje obuhvaćena su područja sljedećih općina u pokrajini Málaga: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco i Villanueva de Tapia, te općine Palenciana u pokrajini Córdoba.

5. Povezanost sa zemljopisnim područjem

Posebnost zemljopisnog područja

Ulja se proizvode u prirodnoj regiji koju čini depresija Antequera na zapadnom rubu Andaluzijskih intrabetičkih depresija. Na sjeveru graniči s pokrajinama Córdoba i Sevilla, na zapadu s pokrajinama Sevilla i Cadiz, a na istoku s Granadom. Južnu joj granicu omeđuju dijelovi planinskog lanca Cordillera Subbética koji je razdvajaju od okruga pokrajina Málaga: Montes de Málaga, Hoyas u Valle del Guadalhorce i Serranía de Ronda.

To područje ima posebna geomorfološka i klimatska obilježja. Njime je obuhvaćeno područje geološke depresije glatke topografije na visini 400 – 600 m, koje je okruženo nizom planinskih lanaca sa sjevera (Cordillera Subbética) i s juga (Sistema Penibético), uslijed čega ima pogodnu mikroklimu i uvjete tla za uzgoj maslina.

Masline se uzgajaju između 450 i 600 metara nadmorske visine na tlu srednje dubine i vrlo velikog udjela vapnenca (20–70 % karbonata). Osim toga, budući da voda iz okolnog područja otječe u depresiju Antiquera, razvile su se različite razine riječnih terasa koje sadržavaju velike količine tercijarnih sedimenata, uključujući crvenu glinu iz srednjeg pliocena koja maslinama daje obilne količine kalija i ima dobru sposobnost zadržavanja vlage, što je bitno jer se više od 90 % obrađene zemlje ne navodnjava. Područje Antequera ima umjerenu do toplu sredozemnu klimu s ponešto kontinentalnih obilježja zbog svojeg položaja u Andaluzijskim intrabetičkim depresijama. Zbog tog položaja nastaju velike razlike između ljetnih i zimskih te noćnih i dnevnih temperatura. Prosječne temperature tijekom najhladnijih mjeseci (siječnja ili prosinca) kreću se od 6 °C do 9 °C. Najtopliji su mjeseci srpanj i kolovoz, kada su prosječne temperature od 22 °C do 27 °C.

Posebnost proizvoda

Po organoleptičkim svojstvima ekstra djevičansko maslinovo ulje ZOI „Antequera” srednjeg je do jakog intenziteta voćnog okusa zelene masline, srednje vrijednosti 4 ili više, uz niz pozitivnih obilježja drugog zrelog voća, badema, banana i zelene trave. Ulja se odlikuju slabom do srednjom razinom gorčine i pikantnosti koje se savršeno nadopunjavaju s blago slatkastim okusima. U pogledu fizičko-kemijskih svojstava proizvod je niske kiselosti (manje od 0,3 %), niskog udjela peroksida (manje od 10) i niske apsorbancije u ultraljubičastom spektru (K270) (manje od 0,18).

Uravnoteženog je sastava masnih kiselina. Ima visok udio oleinske kiseline, od 78 do 81 %, te srednje visok udio linoleinske kiseline, od 5 do 8 %. Omjer mononezasićenih i zasićenih masnih kiselina visok je (između 11 i 15), a omjer oleinske i linoleinske masne kiseline srednje visok (15 i 12) što ulju daje lakoću na nepcu.

Ulja su umjereno stabilna zahvaljujući visokoj koncentraciji tokoferola. Zbog toga su ulja Antequera bogata vitaminom E.

Frakcija neosapunjive tvari u uljima Antequera značajna je zbog visokog udjela metil-sterola, više od 30 mg na 100 g ulja.

Uzročno-posljedična veza između zemljopisnog područja i karakteristika proizvoda

Otpornost autohtone sorte Hojiblanca na vapnenačka tla zemljopisnog područja, zbog potrebe stabla da iz tla izvuče kalcij, zajedno sa sredozemnom klimom područja koja ima kontinentalna obilježja s obzirom na položaj u Andaluzijskoj depresiji, s hladnim i suhim zimama, dovodi do činjenice da se od te sorte, koja se u maslinicima regije bere tijekom hladnih mjeseci, proizvodi ulje voćnog okusa zelenih maslina, srednje vrijednosti 4 ili više i niza pozitivnih obilježja drugog zrelog voća, badema, banana i zelene trave te blage do srednje razine gorčine i pikantnosti. U pogledu fizičko-kemijskih svojstava ulja su niske kiselosti (manje od 0,3 %), niskog udjela peroksida (manje od 10) i niske apsorbancije u ultraljubičastom spektru (manje od 0,18).

Zbog niskih temperatura zimi koje su karakteristične za to zemljopisno područje usporava se razdoblje dozrijevanja autohtone sorte Hojiblanca čime se mijenja profil kiselina u proizvedenom ulju u korist većeg udjela oleinske kiseline (između 78 i 81 %) i manjeg udjela zasićenih i nezasićenih kiselina.

Upućivanje na objavu specifikacije

(članak 6. stavak 1. drugi podstavak ove Uredbe)

Cijeli tekst specifikacije proizvoda dostupan je na sljedećoj poveznici:

http://www.juntadeandalucia.es/export/drupaljda/Pliego_Antequera_modificado.pdf

ili

http://www.juntadeandalucia.es/organismos/agriculturapescaydesarrollorural/areas/industrias-agroalimentarias/calidad-promocion/paginas/denominaciones-calidad-aceite-oliva.html, poveznica na specifikaciju nalazi se pod nazivom oznake kvalitete.

ili

na početnoj stranici Ministarstva poljoprivrede, ribarstva i ruralnog razvoja Vlade Andaluzije (http://www.juntadeandalucia.es/agriculturaypesca/portal), putem oznaka: „Áreas de actividad”/„Industrias Agroalimentarias”/„Calidad y Promoción”/„Denominaciones de Calidad”/„Aceite de oliva virgen extra”, poveznica na specifikacije nalazi se pod nazivom oznake kvalitete.